Be to, horizontaliesiems veiksmams (IT, ryšiai) skirta 2 857 971,72 EUR (5 proc. 2015 m. veiklos biudžeto).





4.Paramos gavėjai

2015 m. pasirašyta per 200 skirtingų susitarimų dėl dotacijų ir paslaugų sutarčių su įvairiais paramos gavėjais ir paslaugų teikėjais, pradedant vyriausybinėmis ir nevyriausybinėmis organizacijomis ir baigiant akademinėmis institucijomis ir privačiomis įmonėmis. Kategorijai „Kiti“ priskiriami tokie paramos gavėjai kaip sveikatos priežiūros paslaugų teikėjai ir tarptautinės organizacijos. 3 diagramoje pateikta įvairių paramos gavėjų grupių apžvalga.

3 diagrama. Paramos pagal trečiąją Sąjungos veiksmų sveikatos srityje programą gavėjų rūšys 2015 m.

KITI SVARBŪS ASPEKTAI

2015 m. buvo antrieji trečiosios Sąjungos veiksmų sveikatos srityje programos metai, kuriuos gerokai paveikė beprecedenčio pabėgėlių antplūdžio į Europą nulemtas spaudimas. Esant tokiai padėčiai netrukus ėmė aiškėti, ar ši programa pajėgi sparčiai prisitaikyti prie naujų politikos poreikių ir ar Chafea geba atitinkamai reaguoti ir įgyvendinti sprendimus, susijusius su MDP. Susijusių tiesioginių dotacijų skyrimą ir kvietimus teikti pasiūlymus dėl projektų Chafea inicijavo per rekordiškai trumpą laiką; be to, pasirinktus susitarimus dėl dotacijų ji sugebėjo pasirašyti per mažiau kaip tris mėnesius nuo 2015 m. MDP pakeitimo.

Tai padaryti padėjo 2014 m. supaprastintos administracinės procedūros, taip pat tai, kad veikė dalyvių portalas, per kurį procedūras – pateikti informaciją, susipažinti su vertinimo rezultatais ir pasirašyti susitarimus dėl dotacijų – buvo galima atlikti internetu. Nepaisant nedidelių sistemos trūkumų, tai sudarė sąlygas susitarimus dėl dotacijų pasirašyti greičiau.

Bendrųjų veiksmų dalyvių skaičius ir toliau buvo santykinai didelis, kaip ir įgyvendinant antrąją Sąjungos veiksmų sveikatos srityje programą bei pirmaisiais trečiosios Sąjungos veiksmų sveikatos srityje programos metais. 2015 m. kiekvienuose bendruosiuose veiksmuose dalyvavo nuo 10 iki 45 partnerių (paramos gavėjų). Toks didelis dalyvių skaičius tapo išbandymu administruojant ir koordinuojant Programą plačiąja prasme, nes visi partneriai turėjo pasirašyti susitarimą dėl dotacijos.

Remdamasi antrosios Sąjungos veiksmų sveikatos srityje programos (2008–2014 m.) baigiamojo vertinimo ir trečiosios Sąjungos veiksmų sveikatos srityje programos laikotarpio vidurio vertinimo rekomendacijomis, Chafea investavo didelių išteklių į informavimo ir sklaidos veiklą; šiuo tikslu ji glaudžiai bendradarbiavo su Sveikatos ir maisto saugos GD ir Nacionalinius informacijos centrus vienijančiu Sąjungos veiksmų sveikatos srityje programos tinklu. Ji surengė kelis seminarus, padėjo organizuoti plataus masto nacionalines bei tarptautines konferencijas ir, bendradarbiaudama su valstybių narių nacionalinėmis valdžios institucijomis, surengė pavienių renginių. Išsamesnė visos 2015 m. vykdytos informavimo veiklos apžvalga pateikiama prie šios ataskaitos pridedamame Komisijos tarnybų darbiniame dokumente.

Kad abi pusės galėtų sutaupyti laiko, pasinaudojant priemonėmis ir procesais, sukurtais įgyvendinant trečiąją Sąjungos veiksmų sveikatos srityje programą, pristatyta elektroninė stebėsenos ir ataskaitų teikimo sistema. Tai leido tiek paramos gavėjui, tie Chafea atsisakyti popierinių dokumentų, visų pirma tvarkant dotacijų reikalus. CORDA sistemoje, kurios pritaikymu rūpinasi ES mokslinių tyrimų ir inovacijų programos bendrasis paramos centras, centralizuojami duomenys, susiję su bendrai finansuojamais veiksmais, kuriuos administruoja Chafea ir kurių stebėsena atliekama naudojant programos „Horizontas 2020“ elektronines priemones. Tai yra pagrindinis informacijos šaltinis, suteikiantis žinių apie tai, ar buvo įgyvendinti Programos tikslai ir pasiekti prioritetai, ir tai, kokių rūšių veiksmams ir organizacijoms paskirta bendro finansavimo dalis.

Artimiausiais metais ketinama ją toliau tobulinti – be kita ko, užtikrinti geresnę elektroninės stebėsenos ir ataskaitų teikimo sistemą bei geresnę ir kryptingesnę sklaidą. Be to, ir toliau bus dedamos pastangos siekiant paskatinti aktyviau įsitraukti organizacijas ir institucijas iš tų šalių, kurioms iki šiol tarp paramos gavėjų buvo per mažai atstovaujama.

Įsitikinta, kad nustatant pagrindines prioritetines sritis kiekvienais Programos įgyvendinimo metais suteikiama pridėtinės vertės: taip užtikrinamas metinių darbo programų tęstinumas. Tai padėjo ne tik pagerinti bendrą trečiosios Sąjungos veiksmų sveikatos srityje programos suderinamumą ir nuoseklumą, bet ir išnaudoti ankstesnių finansavimo etapų įdirbį bei rezultatus.